Riaan en Kari Doorduin: March 2010
Vir enigiemand wat lus is vir 'n goeie lagsessie, vertaal bietjie ons blog in Engels (of Spaans as jy Spaans verstaan) en kyk wat kom daar uit. Ek het my nou in trane in gelag! Links bo is die tale waarin mens dit kan vertaal.
om Maart 28, 2010 Geen opmerkings nie:
Sondagoggend na 'n lekker laaaang uitslaap (veral vir Riaan wat eers net voor middagete sy verskyning gemaak het) het ons alles begin regkry vir nog 'n lekker wynproe. Ek en Ronel het vroeer die week by die kelders in die Devonvallei langsgery en 'n bottel witwyn by elk gekoop. Die plan was eers om Sauvignon Blanc te proe, maar nie al die kelders het dit gehad nie. Ons het opgeindig met 3 bottels Sauvignon Blanc, een Chenin Blanc, en een Viognier.
Die Viognier was van Stonehill, 'n baie oulike plekkie wat nie eens op die wynroete is nie. Die wingerdkundige en boer is Lorna Hughes, en ons het vreeslik lekker met haar gesels. Sy is ook betrokke by die Animal Welfare Society, samel geld vir hulle in, en het self 11 honde. Omdat ons so lekker met haar gesels het (sy het ook vir ons 'n bottel Rose verniet gegee vir die proe), was dit lekker dat haar Viognier loshande gewen het.
Wat 'n mooi plek om 'n wynproe te hou, beste uitsig, beste vriende, goeie wyn en goeie kos!!
Hannelie het afgekom van Pietermaritsburg om 'n paar ouens te gaan oplei in rotsklim. Voordat sy dit kan doen het sy 'n paar mense gekort om te kom help met die rekkie. En met 'n langnaweek kan mens verseker nie stil sit nie, so die Doorduins was reg vir aksie. Keith en Jaco het ook saamgekom en Vrydag aand is ons in die donker na Kromrivier hut, amper soos van ouds met die BTK se berghut.
Saterdagoggend (6:30) het ons vir Keith agtergelaat om die hut op te pas. Ons het begin stap na Slanghoek Piek. In die klofie op totdat ons die padjie verloor het en begin boulder hopping doen. By 'n groot poel teen 'n krans het ons begin leopard crawl deur 'n inheemse woud, 'n laaste scramble verby "iNeedle-Hamba-Gashle" - Losweg vertaal as Die-naaldoog-waardeur-mens-mooi-moet-loop. Daarvandaan op 'n plato of vleitjie oor via 'n travers op Slanghoekpiek.
12:30 was ons bo. Middagete en toe binne 30min weer af. Nou moes ons begin padsoek... Die was nogal 'n vreeslike boendoe-bash, maar ons is darem veilig en gekrap onder in die volgende vallei. Oor 'n paar rivier, bosse, bosse.... en nog bosse... Uiteindelik sien Hannelie vir Lidya-hulle wat 'n kinder uitstappie het en doodluiters vinnig vorder. En sowaar... hulle loop op 'n paadjie. Vandat ons die paaitjie gevind het gaan dit makliker. Junction-pool gestop en bietjie gerus en toe die pad gesoek wat op in die kloof moes gaan. So 6:30 weer by die hut gewees... lekker! Daar 'n klomp lede van Helderberg seksie ontmoet. Vinnig opgepak en terug gesuiker kar toe en toe na Ronel in Stellenbosch. Wat 'n lekker trippie!